SK Úradný vestník Európskej únie C 219/98

Vysvetľujúca poznámka

Sprievodný dokument k odporúčaniam Rady pre členské štáty v rámci európskeho semestra 2012

2012/C 219/29

V článku 2-ab ods. 2 nariadenia Rady (ES) č. 1466/97 (1) o posilnení dohľadu nad stavmi rozpočtov a o dohľade nad hospodárskymi politikami a ich koordinácii, ktoré predstavuje súčasť oddielu o „hospodárskom dialógu“, sa uvádza, že „od Rady sa očakáva, že sa spravidla riadi odporúčaniami a návrhmi Komisie alebo verejne objasní svoju pozíciu“.

V súvislosti s uvedeným pravidlom „splniť alebo objasniť“ Rada týmto predkladá vysvetlenia ku schváleným zmenám odporúčaní Komisie týkajúcich sa odporúčaní pre jednotlivé krajiny (Country Specific Recommendations – CSR) v kontexte európskeho semestra 2012, s ktorými Komisia nesúhlasí.

Rada tiež schválila viacero doplnení, ako aj faktických alebo technických zmien odporúčaní, s ktorými Komisia (2) v plnej miere súhlasila (3).

BELGICKO

CSR 5

Dohodnuté znenie:

Presunúť daňové zaťaženie z práce na oblasti, v ktorých dane menej bránia rastu, napríklad zvýšiť environmentálne dane. Pokračovať v zavedenej reforme systému dávok v nezamestnanosti, aby sa obmedzili faktory odrádzajúce od práce a ťažisko sa sústredilo na podporu zamestnanosti a aktivačné politiky pre starších pracovníkov a zraniteľné skupiny, najmä osoby z prostredia migrantov. Využiť plánovanú ďalšiu regionalizáciu kompetencií týkajúcich sa trhu práce s cieľom podporiť medziregionálnu mobilitu pracovnej sily a posilniť súdržnosť medzi vzdelávaním, celoživotným vzdelávaním, odborným vzdelávaním a politikou zamestnanosti. Rozšíriť existujúcu snahu o aktiváciu na všetky vekové skupiny.

Vysvetlenie:

Rada sa zhodla na tom, že pokiaľ ide o účasť na trhu práce v Belgicku, hlavným problémom je nízka miera zamestnanosti pracovníkov z prostredia migrantov, ako aj starších pracovníkov. Obidve otázky je potrebné riešiť. Preskúmania prostredníctvom mnohostranného dohľadu uskutočnené Výborom pre zamestnanosť, ako aj jeho monitoring výsledkov v oblasti zamestnanosti potvrdzujú, že kľúčovou výzvou pri zabezpečení účinnosti aktívnych politík trhu práce je zameranie sa na starších pracovníkov.

CSR 6

Dohodnuté znenie:

Ďalej posilniť hospodársku súťaž v maloobchode odstraňovaním prekážok a znižovaním prevádzkových obmedzení. Zaviesť opatrenia na posilnenie hospodárskej súťaže v sieťových odvetviach revíziou regulačných prekážok a posilnením inštitucionálnych mechanizmov účinného presadzovania pravidiel týkajúcich sa štátnej pomoci.

Vysvetlenie:

Rada sa domnievala, že uvedením všetkých sieťových odvetví v odporúčaní sa nič nezíska.

CSR 7

Dohodnuté znenie:

Prijať ďalšie opatrenia na posilnenie pokroku pri dosahovaní cieľov spočívajúcich v znížení emisií skleníkových plynov z činností, na ktoré sa nevzťahuje ETS, najmä zabezpečením významného prispenia sektora dopravy.

Vysvetlenie:

Rada považovala za vhodné uznať, že na zníženie skleníkových plynov sa už prijali opatrenia. Vzhľadom na to, že dôsledky sa v krátkodobom horizonte merajú ťažko a pokrok sa zdá pomalý, sa dohodlo, že sa zdôrazní potreba prijatia ďalších opatrení na zlepšenie pokroku.

BULHARSKO

CSR 2

Dohodnuté znenie:

Prijať ďalšie opatrenia, ktorých cieľom je znížiť riziká udržateľnosti a zvýšiť primeranosť dôchodkového systému ustanovením rovnakého zákonom stanoveného veku odchodu do dôchodku pre mužov aj ženy s plnými kariérnymi príspevkami. Zaviesť prísnejšie kritériá a kontroly na prideľovanie invalidných dôchodkov.

Vysvetlenie:

Rada považovala za vhodné uznať, že v súvislosti s obmedzením možnosti predčasného odchodu do dôchodku sa dosiahol značný pokrok.

ŠPANIELSKO

CSR 7

Dohodnuté znenie:

Zlepšiť zamestnateľnosť zraniteľných skupín obyvateľstva spolu s účinnými službami na podporu detí a rodín, aby sa zlepšila situácia ľudí, ktorým hrozí chudoba a/alebo sociálne vylúčenie, a dosiahli sa tak dobré životné podmienky detí.

Vysvetlenie:

Rada súhlasila so zmenou v tomto odporúčaní spočívajúcou vo väčšom dôraze na opatrenia prijaté na zlepšenie zamestnateľnosti pracovníkov ako najvhodnejšieho spôsobu boja proti chudobe a sociálnemu vylúčeniu, a s tým, že následne podpora prístupu dospelých k odbornej príprave a zamestnaniu vedie ku konkrétnejšiemu spôsobu zlepšenia situácie detí.

TALIANSKO

CSR 4

Dohodnuté znenie:

Prijať reformu trhu práce, ktorá je prioritou pri riešení segmentácie trhu práce, a zriadiť integrovaný režim príspevkov v nezamestnanosti. Prijať ďalšie opatrenia na vytvorenie stimulov pre účasť žien na trhu práce, najmä prostredníctvom poskytovania starostlivosti o deti a starších občanov. Monitorovať a v prípade potreby posilniť vykonávanie nového rámca stanovovania miezd s cieľom prispieť k zosúladeniu rastu miezd a produktivity na úrovni odvetví a spoločností.

Vysvetlenie:

Rada súhlasila s tým, že v súčasnej situácii by sa pozornosť mala zamerať na vykonávanie a monitorovanie novo prijatých opatrení. Ak však výsledky nebudú dostatočné, budú potrebné ďalšie úpravy rámca stanovovania miezd. Toto posolstvo posilnil mnohostranný dohľad uskutočnený v súvislosti so mzdami Výborom pre zamestnanosť a Výborom pre hospodársku politiku, ktoré uviedli, že Taliansko by sa malo zamerať na vykonanie a monitorovanie tejto reformy.

LOTYŠSKO

CSR 5

Dohodnuté znenie:

Ďalej presadzovať energetickú účinnosť vykonávaním opatrení a poskytovaním stimulov k zníženiu nákladov na energiu a k presunu zamerania spotreby na energeticky účinné výrobky vrátane dopravných prostriedkov, budov a vykurovacích systémov. Podporovať hospodársku súťaž v rámci veľkých energetických sietí a zlepšiť prepojenosť s energetickými sieťami EÚ.

Vysvetlenie:

Rada súhlasila s vypustením zoznamu konkrétnych energetických sietí, v ktorých by sa mala zlepšiť hospodárska súťaž, pretože v týchto troch sektoroch je dosť rozdielna situácia a nemožno k nim pristupovať rovnako.

Lotyšský trh s plynom stále čelí prekážkam, pokiaľ ide o jeho liberalizáciu, preto sa poskytuje výnimka z 3. energetického balíka. Z tohto dôvodu nemožno o hospodárskej súťaži vážne rokovať, pokiaľ sa nevykoná náležitá analýza trhu. Trh s elektrickou energiou je pomerne dobre rozvinutý a funguje v súlade s požiadavkami 3. energetického balíka. Hospodárska súťaž v oblasti zásobovania teplom v Lotyšsku si vyžaduje významné investície z dôvodu jej špecifickej situácie (diaľkové kúrenie), a preto sa hospodárska súťaž v sektore teplárenstva má zaviesť len tam, kde je to ekonomicky rozumné a možné.

POĽSKO

CSR 4

Dohodnuté znenie:

Zintenzívniť úsilie o zvýšenie účasti žien na trhu práce a zvýšiť mieru zápisu detí do zariadení pre najmenšie deti a do predškolských zariadení zabezpečením stabilného financovania a investícií do verejnej infraštruktúry, zabezpečením kvalifikovaných zamestnancov a cenovej dostupnosti týchto zariadení. Vyriešiť zakorenené praktiky predčasného odchodu do dôchodku s cieľom zvýšiť vek odchodu z trhu práce. Postupne ukončiť osobitný dôchodkový systém pre baníkov s cieľom ich začlenenia do všeobecného systému. Vykonať ambicióznejšie, trvalé kroky na uskutočnenie reformy fondu sociálneho zabezpečenia pre poľnohospodárov (KRUS), aby lepšie odrážal príjem jednotlivcov.

Vysvetlenie:

Rada súhlasila s vypustením odkazu na „plné“ začlenenie všetkých zamestnancov banských spoločností do všeobecného systému, keďže by sa to mohlo nesprávne vykladať a nezohľadňovala by sa tým osobitná situácia viacerých baníkov, ktorých práca má osobitnú povahu alebo sa vykonáva v špecifických podmienkach, ako je to v prípade baníkov, ktorí trvalo pracujú pod zemou a priamo sa zúčastňujú na ťažbe.

Zámerom vlády je integrovať baníkov do všeobecného dôchodkového systému, t. j. do kapitalizačného systému. Avšak na veľmi obmedzený počet baníkov sa vzťahujú osobitné práva týkajúce sa nároku na dôchodok pred dosiahnutím (zákonom stanoveného) veku odchodu do dôchodku, ako sú baníci, ktorých práca má osobitnú povahu alebo sa vykonáva v špecifických podmienkach. V takom prípade baníci, ktorí pracujú trvale pod zemou a priamo sa zúčastňujú na ťažbe, patria do skupiny profesií, ktoré sú definované ako nebezpečné alebo namáhavé zamestnania, a majú nárok na určitý druh preklenovacích dôchodkov pred dosiahnutím zákonom stanoveného veku odchodu do dôchodku. Ústredný orgán ochrany práce v spolupráci s Inštitúciou sociálneho poistenia (ZUS) intenzívne pracuje na presnom vymedzení činností vykonávaných pod zemou, ktoré by oprávňovali na poberanie preklenovacieho dôchodku. Títo baníci sa po dosiahnutí zákonom stanoveného veku odchodu do dôchodku budú posudzovať rovnako ako ostatné osoby.

FÍNSKO

CSR 3

Dohodnuté znenie:

Vykonávať prebiehajúce opatrenia na zlepšenie postavenia mladých ľudí a dlhodobo nezamestnaných na trhu práce, pričom je potrebné sa osobitne zamerať na rozvoj zručností. Podniknúť ďalšie kroky na zlepšenie miery zamestnanosti starších pracovníkov vrátane obmedzenia možností predčasného odchodu do dôchodku. Prijať opatrenia na zvýšenie skutočného veku odchodu do dôchodku, pričom sa zohľadní predĺženie strednej dĺžky života.

Vysvetlenie:

Rada vzala na vedomie, že existujú alternatívne spôsoby ako zabezpečiť, aby sa skutočný vek odchodu do dôchodku vyvíjal v súlade so strednou dĺžkou života, a to buď zvýšením zákonom stanoveného veku odchodu do dôchodku alebo úpravou úrovne dávok dôchodkového zabezpečenia. Na základe toho sa dohodlo upraviť odporúčanie s cieľom náležite zohľadniť skutočnosť, že Fínsko si zvolilo druhú možnosť.

ŠVÉDSKO

CSR 3

Dohodnuté znenie:

Vykonať ďalšie opatrenia na zvýšenie účasti mladých ľudí a zraniteľných skupín na trhu práce, napríklad zvyšovaním efektívnosti aktívnych opatrení na trhu práce, uľahčovaním prechodu zo školy do pracovného procesu, podporovaním politík zameraných na zvýšenie dopytu po zraniteľných skupinách a zlepšovaním fungovania trhu práce. Preskúmať účinnosť súčasnej zníženej sadzby DPH pre reštauračné a stravovacie služby v snahe podporiť vytváranie pracovných miest.

Vysvetlenie:

Rada súhlasila s úpravou znenia, aby sa v ňom lepšie odrážali skutočné výzvy na švédskom trhu práce; t. j. zlepšiť účinnosť aktívnych politík trhu práce, prechod zo školy do zamestnania a politiky vlády zamerané na zvýšenie dopytu po zraniteľných skupinách na trhu práce.

Okrem toho Rada uznala, že vo Švédsku funguje decentralizovaný rámec kolektívneho vyjednávania o mzdách a akceptovala, že za vyjednávanie o mzdách nesú zodpovednosť sociálni partneri a zasahovanie vlády do tohto procesu by nebolo v súlade s vnútroštátnym systémom tvorby miezd. Odkaz na „podporovanie zvýšenia flexibility miezd“ sa preto považoval za nevhodný.

SPOJENÉ KRÁĽOVSTVO

CSR 3

Dohodnuté znenie:

Pokračovať v zlepšovaní zamestnateľnosti mladých ľudí, najmä tých, ktorí nie sú zamestnaní, ani sa nezúčastňujú sa na vzdelávaní/odbornej príprave, vrátane využívania Youth Contract. Zabezpečiť, aby sa do programov učňovského vzdelávania zapojilo viac mladých ľudí, klásť dostatočný dôraz na pokročilé zručnosti a zručnosti na vyššej úrovni a zapojiť viac malých a stredných podnikov. Prijať opatrenia na zníženie vysokého podielu mladých ľudí vo veku 18 až 24 rokov, ktorí majú veľmi zlé základné zručnosti.

Vysvetlenie:

Práca vykonaná v rámci monitoringu výsledkov v oblasti zamestnanosti v súvislosti s predčasným ukončením školskej dochádzky sa vzťahuje na vekovú kategóriu 18 až 24 ročných. Je to rozdiel oproti zneniu odporúčaní pre jednotlivé krajiny, ktorý navrhla Komisia a v ktorom sa ako referenčná hodnota používajú „mladí ľudia predčasne ukončujúci školskú dochádzku“. Okrem toho viacstranné preskúmanie odporúčaní pre jednotlivé krajiny Výborom pre zamestnanosť z roku 2011 vychádzalo z nezamestnanosti mladých ľudí. Aj tu ide o značný rozdiel oproti „mladým ľudom predčasne ukončujúcim školskú dochádzku“.

(1) Ú. v. ES L 209, 2.8.1997, s. 1.

(2) Členské štáty so žiadnymi zmenami alebo so zmenami uskutočnenými po dohode s Komisiou: CZ, DK, DE, EE, IE, EL, FR, CY, LT, LU, HU, MT, NL, AT, PT, RO, SI, SK, eurozóna.

(3) Znenie, ktoré sa upravilo, je uvedené kurzívou.